Нысэ къэшэкlэ хабзэу щыlахэр

Къишэмрэ къэзышэмрэ зэрыцlыхуу зэрышэр икъукlэ мащIэт. Ар къызыхэкlыр къэзышэрэ дэкlуэрэ зэрыщымы­Iэр арат. Атlэ щыlэр къыхуашэрэ иратрэт. Къэзышэмрэ яшэмрэ зыкlи Iуэхум щыщтэкъым, къыхуэзышэмрэ езы­тымрэ зэгурыlуамэ, езы т1ум зыри хамыщIыкIми ягъэ кIыртэкъым.
Хъыджэбз гуэрым и хъыбарыфI жаlэу адэ-анэхэм зэ­хахарэ, къашэну мурад ящlамэ, щlалэм еупщIыххэтэ­къым. Зэрылъыхъун, къызэрашэным иужь ихьэрт. Ар щlалэм идэн, имыдэн, жыхуэпIэм зыкlи пылътэкъым.
Уеблэмэ, мыпхуэдэ дыдэуи къыщыхъу щыIэт: лlы­жьитI хьэщlэу зы щ1ыпэ щызэрихьэлlауэ ныбжьэгъу зэ­хуэхъурэ фlыуэ зэрылъэгъуамэ, «уэ пхъу уиlэщ, сэ щlалэ сиlэщ, щхьэ зэблагъэ зыдомыгъэщlрэ?» - жаlэрэ, ар дыдэм щызэгурыlуамэ, Iуэхум кlэ игъуэтауэ зэбгрыкlы­жырт. Абы фIэкlа хэмылъу, нысэр зей хъунум игъакlуэрэ нэчыхь иригъэтхыу щытащ. Абы щыгъуэми щlалэми хъы­джэбзми зырикI хамыщIыкlыу.
Ауэ, мыпхуэдэуи къэхъут, щlалэм тIэкIунитlэ лlыгъэ иIэмэ, благъэ, ныбжьэгъу, жиIэми къыхуамышэ щIыкlэ хъыджэбзыр зригъэлъагъурэ хэгъэрей къищlыфу. Лъэры­зехьэу щымытмэ, а зэримыцIыхум хуэдэу къыхуашэрт.
Нэчыхь щатхкlэ Iуэхугъуэу зэраухылlэ псори ятхт. Ар Iэмал имыlэу молэм итхын хуейуэ аратэкъым. Атlэ Iэмал имыlэу ар молэм итхын хуей щlэхъуари мырат: ахэр итхы­фын хуэдэу тхылъ зыщlэ къуажэм дэстэкъым. Тхылъ зы­щlэу дэсыр писыр закъуэр арати, ари урысти адыгэбзэ ищIэтэкъым, адыгэхэм урысыбзэ ящIэтэкъым, ар гура­гъаlуэу ирагъэтхыфыну. Тхылъ зыщlэу къуажэм дэсыр хьэрып тхылъ еджахэр арат. «Модэ Батыр ефэндыр къев­джи, абы тхуитхынщ!» - жаIэти кърагъашэти ирагъэтхт, зы сом-сомитI Iэщlалъхьэти, езыри гуфlэу хыхьэжт. Мис абы къыщежьащ нэчыхьыр молэм итхыныр. Ар молэм итхыу зэрыщытам щхьэкlэ, диным щыщ къафlэщlауэ, нобэми щагъэтыжыфкъым. Aбы дин Iуэху лъэпкъ хэлъ­къым, ауэ быдагъэ щхьэкlэ ятхыу аращ.
А зэраухылlэхэр ямытхыну Iэмал имыlэу щlэхъуари мырат: пасэрей ди адыгэ цlыхубзхэр яфlэфIым икlыжу, яфlэфIым ису хуиттэкъым. И лIым хуит имыщlу фызыр икlыж хъунутэкъым. И лIым дэпсэу мыхъуну дагъуэ иlэ­ми, лIым развод ириту хуит имыщlауэ икlыж хъуртэкъым.
Ауэ фызым дагъуэ лъэпкъ имыIэми, лIым иригъэкlы­жыну хуитт. ЗикI дэпсэу мыхъуххэрэ лIыгъэкlэ фIикlы­жын хъумэ, судкlэ е шэрихьэткlэ мыхъумэ икlыж хъур-
тэкъым. Мис абы щыгъуэм, я Iуэхур судым къитlэщIын хуей мэхъу. Судыр щlоупщlэ: сыт щыгъуэ щыдэкlуар, хэт и нэчыхьыр зытхар, и уэчылу щытар хэт, уэчыл зэрищlам­кlэ хэтрэ хэтрэ щыхьэтыр, Iуэхуу зэраухылlар сыт, и нэ­чыхьу унэм сыт хуэдиз илъа? Илъэс зыбгъупщI, нэхъыбэ дэкlамэ, хэт а къомыр гукlэ зыщIэжынур? Мис абы хуэ­сакъыу арат нэчыхьыр ятхыным езыхулlэр.
Фызыр иригъэкIыжмэ, е и лlыр лIэмэ, фызым и нэчы­хьу унэм илъ сом щитlыр къахихыну хуитт. Ар хабзэт.